**Deacrachtaí cumarsáide**

**Léigh amach an comhrá seo, os ard, le do pháirtnéir.**

|  |
| --- |
| **Múinteoir:** (go láidir, muiníneach) Is namhaid í an cheird gan í a fhoghlaim!  **Foghlaimeoir:** (go faiteach, mímhuiníneach) Gabh mo leithscéal, an féidir leat é sin a rá arís, le do thoil?  **Múinteoir:** Is namhaid í an cheird gan í a fhoghlaim!  **Foghlaimeoir:** Tá brón orm, ní thuigim.  **Múinteoir:** (le hosna, agus go tapa, mífhoighneach) Is namhaid í an cheird gan í a fhoghlaim!  **Foghlaimeoir:** An bhféadfá labhairt níos moille, le do thoil?  **Múinteoir:** (go mall, drámata) Is namhaid í an cheird gan í a fhoghlaim!  **Foghlaimeoir:** Cad a chiallaíonn (á rá go stadach) 'Is namh-aid í an cccheird ...gan í a fhogh-laim!'  **Múinteoir:** Bíonn gach scil deacair go dtí go bhfoghlaimíonn tú conas í a dhéanamh.  **Foghlaimeoir:** Tá brón orm, ní thuigim é fós.  **Múinteoir:** Nuair atá scil agat tá an scil sin éasca, ceapann tú. Nuair nach bhfuil scil agat tá sé deacair, dar leat.  **Foghlaimeoir:** Ó tuigim, tuigim anois. An bhféadfá 'namhaid' a litriú led' thoil?  **Múinteoir:** Cinnte. N-A-M-H-A-I-D, namhaid.  **Foghlaimeoir:** Go raibh maith agat. Agus 'ceird'. An bhféadfá 'ceird' a litriú led' thoil?  **Múinteoir:** Ahem. C-E-I-R-D, ceird. Aon cheist eile? (go dalba!)  **Foghlaimeoir:** Níl, tuigim gach rud anois, go raibh maith agat. |

1. **Tá na frásaí seo ar fáil sa chomhrá. Faigh an leagan Gaeilge díobh agus scríobh iad in aice leo.**
2. I’m sorry. \_\_\_\_\_\_\_\_\_\_\_\_\_\_\_\_\_\_\_\_\_\_\_
3. I don’t understand. \_\_\_\_\_\_\_\_\_\_\_\_\_\_\_\_\_\_\_\_\_\_\_
4. I understand. \_\_\_\_\_\_\_\_\_\_\_\_\_\_\_\_\_\_\_\_\_\_\_
5. Excuse me. \_\_\_\_\_\_\_\_\_\_\_\_\_\_\_\_\_\_\_\_\_\_\_
6. Thank you. \_\_\_\_\_\_\_\_\_\_\_\_\_\_\_\_\_\_\_\_\_\_\_
7. **(a) Aimsigh na ceisteanna seo sa chomhrá:**

*Could you spell ……please?*

*Could you speak more slowly please?*

**(b) Iarr ar do pháirtnéir iad seo a litriú duit, iarr air labhairt go mall:** *ceol, snámh, Gaeilge, clóscríobh, Béarla*

**Treoracha don mhúinteoir**

**Deacrachtaí cumarsáide Labhairt**

**Le múineadh**

Ag cur ceiste ar dhuine cé chomh maith is atá ag éirí leis agus ag freagairt na ceiste sin; agus ag déileáil le deacrachtaí cumarsáide.

**Moltaí**

1. Múin an cheist agus na freagraí seo a leanas don rang agus déan cleachtadh ar na nathanna go dtí go bhfuil an rang compordach, muiníneach leo:

*Conas atá ag éirí leat?*

*Tá ag éirí go maith liom.*

*Maith go leor.*

*Níl ag éirí go rómhaith liom.*

* Tá na nathanna ar fáil ar an sleamhnán **Deacrachtaí cumarsáide** sa taispeántas PowerPoint **Gníomhaíochtaí Labhartha.** Nocht freagraí na ceiste agus na híomhánna, ceann ar cheann, agus iarr ar na foghlaimeoirí an cheist agus na freagraí a rá i do dhiaidh gach uair.
* Oscail an chéad sleamhnán eile **Deacrachtaí cumarsáide** **ar lean**. Dé réir mar a nochtann tú na híomhánna cuir an cheist: *Conas atá ag éirí leat?* ar na foghlaimeoirí agus beidh ar fhoghlaimeoirí éagsúla freagraí a thabhairt bunaithe ar an íomhá a thagann aníos ar an scáileán. Bain úsáid as an sleamhnán faoi dhó, más gá, chun an deis a thabhairt do gach foghlaimeoir freagra a thabhairt.
* Cuir ceist ar dhaoine aonair: *Tá tú ag foghlaim Gaeilge. Conas atá ag éirí leat?* Athraigh *Gaeilge* go *ceol* nó *Fraincis*, nó *tiomáint* ó am go ham. Nuair a bheidh cleachtadh déanta agat le cúpla foghlaimeoir iarr ar fhoghlaimeoir amháin ceist mar sin a chur ar an duine in aice leis. Nuair a bheidh freagra tugtha ag an duine sin cuirfidh seisean ceist ar an duine atá in aice leisean, agus ar aghaidh mar sin timpeall an ranga go dtí go mbeidh an cheist curtha agus freagra tugtha ag gach foghlaimeoir.
* Déan cóip den bhileog **Deacrachtaí cumarsáide** do gach duine sa rang. Déan an t-agallamh beirte ar bhileog **Deacrachtaí cumarsáide** a chleachtadh leis an rang, iadsan ag éisteacht leat agus ansin ag déanamh aithrise ort.
* Faigh amach an féidir leo brí na bhfocal a thomhas. Cuir na frásaí deacra in abairtí eile a cheapann tú a chabhródh leo an bhrí a bhaint amach.
* Ansin, iarr orthu na frásaí a chabhróidh leo amach anseo nuair a bheidh deacrachtaí cumarsáide acu a scríobh síos. Nuair a bheidh sé déanta acu iarr na foghlaimeoirí éagsúla a bhfrásaí a léamh amach.
* Ceartaigh an ghníomhaíocht trí iarraidh ar fhoghlaimeoirí difriúla na frásaí a léamh amach.
* Roinn an rang i mbeirteanna arís. Mínigh na treoracha a bhaineann le ceist **2**. Ar dtús, beidh orthu na ceisteanna a aimsiú ón gcomhrá agus iad a scríobh síos sa spás cuí: *An bhféadfá …. a litriú dom? / An bhféadfá labhairt níos moille, le do thoil?* Ansin, cuirfidh Duine A ceist ar Dhuine B na focail a litriú. Ligfidh Duine A air nár chuala sé é i gceart agus iarrfaidh sé ar Dhuine B é a rá níos moille. Ansin, cuirfidh Duine B ceist ar Dhuine A na focail a litriú. Ligfidh Duine B air féin nár chuala sé é i gceart agus iarrfaidh sé ar Dhuine A é a rá níos moille. Iarr orthu cleachtadh breise a dhéanamh ar an agallamh: Lucht A mar mhúinteoirí agus Lucht B mar fhoghlaimeoirí. Ba cheart dóibh róil a mhalartú nuair atá siad réidh.
* Tabhair deis don rang na ceisteanna a bhaineann le deacrachtaí cumarsáide a chleachtadh leat mar shaorchomhrá. Mar shampla:

Foghlaimeoir 1: *Cad a chiallaíonn ‘cumarsáid’?*

Foghlaimeoir 2: *An bhféadfá ‘deacair’ a litriú?*

Moltar na gníomhaíochtaí seo a nascadh leis an mbileog **Deacrachtaí cumarsáide** (**Éisteacht)** nó leis an ngníomhaíocht **Ní thuigim!** sna gníomhaíochtaí **An** **Banc Teanga**.